Document ID: 32010R1034

РЕГЛАМЕНТ (ЕС) № 1034/2010 НА КОМИСИЯТА
от 15 ноември 2010 година
за изменение на Регламент (ЕО) № 1082/2003 по отношение на проверките относно изискванията за идентификация и регистрация на едър рогат добитък
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и на продукти от говеждо месо и за отмяна на Регламент (ЕО) № 820/97 на Съвета (1), и по-специално уводното изречение и член 10, буква г) от него,
като има предвид, че:
(1)
Регламент (ЕО) № 1082/2003 на Комисията от 23 юни 2003 г. за определяне на подробни правила за прилагането на Регламент (ЕО) № 1760/2000 на Европейския парламент и на Съвета относно минималното ниво на контрол, който следва да се извършва в рамките на системата за идентификация и регистрация на едър рогат добитък (2), определя минимални изисквания за този контрол.
(2)
Опитът, придобит вследствие на прилагането на определената в Регламент (ЕО) № 1082/2003 инспекция на място, която се докладва в годишните доклади, и на прилагането на определената в Регламент (ЕО) № 1505/2006 на Комисията (3) проверка на място на животни от рода на овцете и козите, е в подкрепа на намаляването на процента на стопанствата, подлежащи на инспекция всяка година, както и на животните, подлежащи на проверка. По принцип проверките трябва да обхващат всички животни от едно стопанство. За стопанствата обаче с повече от двадесет животни на компетентния орган трябва да бъде разрешено да ограничава проверките до целесъобразна представителна извадка от животните.
(3)
Освен това Регламент (ЕО) № 1082/2003 предвижда, че държавите-членки изпращат годишен доклад на Комисията в съответствие с модела, включен в приложение I към него, който съдържа подробности за прилагането на контрола.
(4)
Събирането на данни за годишния доклад трябва да съответства и да бъде пропорционално на преследваните цели. С цел по-целенасочено и пропорционално докладване някои изисквания на Регламент (ЕО) № 1082/2003, както и моделът, включен в приложение I към него, трябва да бъдат опростени, за да се предоставя по-добра съответна информация за прилагането на контрола.
(5)
Поради това Регламент (ЕО) № 1082/2003 следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1082/2003 се изменя, както следва:
(1)
В член 2 параграфи 1 и 2 се заменят със следното:
„1. Компетентният орган извършва всяка година проверки, които обхващат най-малко 3 % от стопанствата.
2. Ако проверките, предвидени в параграф 1, разкрият значителна степен на неспазване на Регламент (ЕО) № 1760/2000, минималният процент на проверките се увеличава през следващия период на годишна инспекция“.
(2)
Член 3 се заменя със следното:
„Член 3
Компетентният орган проверява идентификацията на всички животни, намиращи се в стопанството.
При все това, когато броят на животните в стопанството е по-голям от двадесет, компетентният орган може да вземе решение за проверка на средствата за идентификация на представителна извадка от тези животни в съответствие с признати на международно ниво стандарти, при условие че броят проверени животни е достатъчен, за да се открият 5 % от случаите на неспазване на Регламент (ЕО) № 1760/2000 от притежателите на тези животни, при ниво на доверие 95 %“.
(3)
В член 5, параграф 1 буква б) се заменя със следното:
„б)
броят на стопанствата, които са били проверени;“.
(4)
Приложение I се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 ноември 2010 година.

Labels: 0
6